‘कोशी प्रदेश सबै जातजाती अटाउने प्रदेश हो’
पूर्व प्रधानमन्त्री तथा नेकपा (एमाले) का अध्यक्ष केपी शर्मा ओलीले एउटा प्रक्रियाबाट स्थापित गरिएको ‘कोशी प्रदेश’ को नाम परिवर्तन गर्न जनता रिझाएर दुई तिहाइ मत ल्याएर मात्र सम्भव रहेको बताउनुभएको छ ।
कोकिला ढकालइलाम, वैशाख १४ गते । पूर्व प्रधानमन्त्री तथा नेकपा (एमाले) का अध्यक्ष केपी शर्मा ओलीले एउटा प्रक्रियाबाट स्थापित गरिएको ‘कोशी प्रदेश’ को नाम परिवर्तन गर्न जनता रिझाएर दुई तिहाइ मत ल्याएर मात्र सम्भव रहेको बताउनुभएको छ । नेकपा (एमाले) को प्रतिनिधि परिषद बैठकका लागि बिहीबार इलाम आइपुग्नु भएका पूर्व प्रधानमन्त्री ओलीले सो कुरा बताउनु भएको हो । कोशी प्रदेशमा बसोबास गर्ने सबै जातजाती, भाषाभाषी र संस्कृतिका आम नागरिकहरु अटाएको उहाँको भनाइ छ । ‘यो प्रदेशमा बसोबास गर्ने कुन जात, धर्म र संस्कृतिको इतिहास जोडिएको छैन ? सबैले आ–आफ्नो जात र धर्मको अस्तित्व चहाने हो भने यो राजनीति होइन, गलत बाटो हो’ अध्यक्ष ओलीले भन्नुभयो ।ओलीले भन्नुभयो, ‘पहिचान र जातीय राजनीति राजनीति होइन भन्ने कुरा जनताले जवाफ दिन्छन् । बाटो छेक्दा, ढुङ्गा हान्दा, कालो झण्डा देखाउने काम राजनीति होइन ।’ सस्तो राजनीति कसैले गर्न नहुने उहाँको भनाइ छ । समाज, जातिलाई भड्काएर राजनीति सफल नुहने उहाँले बताउनुभयो ।उहाँले सरकारले नागरिकको सुरक्षा गर्नुपर्ने  बताउनुभयो । भर्खर सम्पन्न एमालेको ग्रास रुट अभियान सफल भएको भन्दै उहाँले आगामी निर्वाचनमा त्यसको परिणाम देखिने विश्वास व्यक्त गर्नुभयो । देश बनाउन एमालेलाई बलियो शक्ति बनाउनुको विकल्प नभएको भन्दै उहाँले देशको बलियो शक्तिको रुपमा स्थापित गर्ने गरी संगठन निर्माण र जनताको पक्षमा काम गर्न पार्टी कार्यकर्ताहरुलाई निर्देशन दिनुभयो । अध्यक्ष ओलीलाई इलामको कन्यामबाट इलाम सदरमुकाम जाने क्रममा इलामको गोदकमा कोशी प्रदेश नाम राखेको विरुद्धमा आन्दोलनरत पक्षले ठाउँ ठाउँमा रुख तेर्साएर सडक अवरुद्ध गरेका थिए । सो समूहले कालो झण्डा देखाएर विरोध जनाएका थिए ।विरोधको क्रममा झडकको स्थिति सिर्जना हुन नदिन सुरक्षाकर्मीले विरोध गर्ने समूहका २२ जनालाई नियन्त्रणमा लिएको स्थानीय प्रशासनले जनाएको छ । इलामको कार्यक्रम सकेपछि पक्राउ गरिएका सबैलाई छाडिएको जिल्ला प्रहरी कार्यालय इलामका प्रहरी उपरीक्षक दिलिप घिमिरेले बताउनुभयो । अध्यक्ष ओली पाँचथरको कार्यक्रमका लागि आज त्यता लाग्नुभएको छ । 